**איתי מנחם שכטר** (נולד ב-22 בפברואר 1987) הוא כדורגלן ישראלי המשחק בעמדת החלוץ בהפועל פתח תקווה. הוא נולד ב ח'אן יונסחאן יונס]

קריירת מועדונים
---------------

### ילדים ונוער

שכטר החל לשחק כדורגל בהפועל חיפה, עמה זכה להניף את גביע המדינה לילדים בגיל 13. שנתיים לאחר מכן עבר לשחק במועדון הכדורגל של עמק יזרעאל, והיה שותף בכיר להישג של עליית הקבוצה מהליגה הרביעית לנוער לליגה העליונה בתוך ארבע שנים.

### הפועל נצרת עילית

עם איחודן של קבוצות הנוער של עמק יזרעאל ונצרת עילית, עלה שכטר לקבוצת הבוגרים של הפועל נצרת עילית. ב-29 באוגוסט 2005 רשם את הופעת הבכורה שלו בליגת העל, במשחק מול מ.ס. אשדוד. ב-31 באוקטובר 2005 כבש את שער הבכורה שלו בהפסד 1–3 למכבי נתניה.

### מכבי נתניה

ב-4 ביוני 2006 חתם במכבי נתניה, אליה הגיע במסגרת מסע הרכש שערכו הבעלים דניאל יאמר והמנג'ר אייל ברקוביץ'. כבר במחזור הראשון של עונת 2006/2007 הבקיע את שער הבכורה שלו במדי נתניה, מול מכבי חיפה. בעונה זו ובעונת 2007/2008 הוא סייע לקבוצה לסיים פעמיים ברציפות במקום השני, כסגניתה של האלופה בית"ר ירושלים. שכטר שיחק שלוש שנים במכבי נתניה, וכבש במדיה 21 שערי ליגה ושני שערים במסגרת גביע המדינה.

### הפועל תל אביב

לקראת עונת 2009/2010 חתם בשורותיה של הפועל תל אביב תמורת סכום של כ-500 אלף דולר. ב-30 ביולי 2009 כבש את שער הבכורה שלו במדי הקבוצה, במשחקו הראשון במדיה, כשנכנס כמחליף מול גטבורג בשוודיה במסגרת מוקדמות הליגה האירופית. לאחר המשחק נעצר עם חברו לקבוצה דאגלס דה סילבה בשדה התעופה בגטבורג לחקירה לאחר שצעירה התלוננה נגדם על ניסיון אונס, אך הם שוחררו לאחר מכן. ב-21 בנובמבר 2009 הוא כבש את השלושער הראשון שלו במשחק ליגה, בניצחון 7–1 נגד הפועל פתח תקווה. באותה עונה סיים עם הקבוצה במקום הראשון בשלב הבתים של הליגה האירופית, ובסיומה זכה עמה בדאבל לאחר שכבש 22 שערי ליגה ושבר את שיא הכיבושים לשחקן הפועל תל אביב לעונה, שיא שנשבר על ידי עומר דמארי כעבור ארבע שנים. שכטר דורג במקום השלישי במשאל כדורגלן העונה בישראל, לאחר חברו לקבוצה, גילי ורמוט, שזכה בפרס.

בעונת 2010/2011, במשחק הגומלין באצטדיון בלומפילד נגד אקטובה הקזחית במסגרת הסיבוב השלישי של ליגת האלופות, בישל שני שערים לערן זהבי ולבן סהר. בפלייאוף ליגת האלופות מול רד בול זלצבורג, במשחק שנערך באוסטריה סחט בעיטת עונשין בדקה הראשונה, וכבש את השער השלישי באותו משחק (3–2 להפועל תל אביב). החגיגה שלו לאחר השער השלישי זכורה לאחר ששלף כיפה אדומה מגרבו וחבש אותה על ראשו, וקיבל כרטיס צהוב על כך. לאחר המשחק הוא אמר שאת הכיפה קיבל מאוהד הקבוצה שחולה בסרטן שהתלווה לקבוצה. בעקבות קריאות אנטישמיות כלפי הנהלת המועדון (שישבו ביציע הכבוד) שהגיעו מצד אוהדי רד בול, אחרי שליפת הכיפה, החליטה הנהלת הפועל להזמין עשרות אלפי כיפות, שחולקו בגומלין בבלומפילד. ב-1 בפברואר 2011 עבר ניתוח בכתף, לאחר שנפצע ב-17 בינואר באותה שנה באחד המשחקים. לאחר הניתוח לא חזר לשחק עד תום העונה. שכטר שיחק בהפועל תל אביב שנתיים, בהם זכה עם הקבוצה באליפות ושני גביעים, ובמדיה כבש 38 שערים בכל המסגרות.

### המעברים לאירופה והחזרה להפועל תל אביב

ב-7 ביולי 2011 הושלם מעברו לקבוצת קייזסרלאוטרן מהבונדסליגה, ששילמה עבורו 2.5 מיליון אירו, לאחר הליך פשרה שארך קרוב לחודשיים. יחד עמו עבר לקבוצה גם חברו מהפועל תל אביב, גילי ורמוט. ב-14 באוגוסט, במסגרת המחזור השני, כבש שכטר את שערו הראשון בקבוצה בתיקו 1–1 עם אאוגסבורג. ב-22 באוקטובר כבש את שערו השלישי בליגה הגרמנית, ועד תום עונת 2011/2012 כבש שער אחד נוסף בלבד במסגרת הגביע הגרמני. בסיום העונה ירדה קייזרסלאוטרן לליגה השנייה.

לקראת עונת 2012/2013 הושאל לסוונסי סיטי הוולשית, מהפרמייר ליג האנגלית. ב-7 במאי 2013 כבש את השער היחיד שלו בקבוצה, בניצחון 3–2 על ויגאן. שער זה היה שער הליגה הראשון שלו לאחר תקופה של שנה וחצי. בעונה זו זכה עם הקבוצה בגביע הליגה. באותו משחק הוא נכלל בסגל, אך לא שותף. ב-13 ביוני 2013 חזר לישראל, וחתם על חוזה של 350 אלף דולר בשנה לחמש שנים בקבוצתו הקודמת, הפועל תל אביב, תמורת סכום העברה של חצי מיליון אירו. כבר בהופעת הבכורה שלו לאחר חזרתו לקבוצה, כבש שכטר את השער האחרון בניצחון 4–1 על ברואה בבולגריה, במסגרת מוקדמות הליגה האירופית לאחר שערים של לוקאס סאשה וצמד של עומר דמארי. בתחילת עונת 2013/2014 הוא כבש שבעה שערים בליגת העל, אך לקראת אמצע העונה נקלעה הקבוצה למצוקה כלכלית ונאלצה לקצץ בתקציב השחקנים.

ב-31 בינואר 2014 הושאל לנאנט מליגת העל הצרפתית לחצי עונה, עם אופציה לרכישה. ב-4 בפברואר 2014 ערך את הופעת הבכורה שלו במועדון (במסגרת גביע הליגה הצרפתי), כשנכנס כמחליף בהפסד 1–2 לפריז סן-ז'רמן. חמישה ימים לאחר מכן, ערך את הופעת הבכורה שלו בליגה הצרפתית, בהפסד לליון. ב-16 במאי 2014, לאחר חצי שנת השאלה, הוחלט בנאנט לממש את אופציית הרכישה על שכטר תמורת 420 אלף אירו. ב-20 בספטמבר 2014, במסגרת המחזור השישי של הליגה הצרפתית בעונת 2014/2015, הבקיע את שער הבכורה שלו במדי נאנט, בניצחון 2–1 על ניס. בסך הכול ערך שכטר 24 הופעות ליגה במדי נאנט, וכבש שלושה שערים בכל המסגרות.

### מכבי חיפה ובית"ר ירושלים

שכטר במדי מכבי חיפה, 2015
שכטר במדי בית"ר ירושלים, 2018
ב-3 בפברואר 2015 חזר לישראל פעם נוספת וחתם במכבי חיפה לשלוש וחצי עונות. ארבעה ימים לאחר מכן, ערך את הופעת הבכורה שלו במדי הקבוצה, כשעלה כמחליף בתיקו 0–0 מול הפועל עכו. ב-14 בפברואר כבש את שער הבכורה שלו במועדון, בניצחון 5–0 על מ.ס אשדוד. עד תום העונה ערך 14 הופעות בליגה, בהן כבש שני שערים, אחד מהם בפנדל. בעונת 2015/2016 הורחק פעמיים, כשזו השנייה, בעקבות שיח עם שופט המשחק, הביאה להרחקתו לשלושה משחקים נוספים על ידי בית הדין של ההתאחדות לכדורגל.

ב-22 בינואר 2016 הושאל לבית"ר ירושלים, עם אופציה לרכישה בתום העונה. יומיים לאחר מכן פתח בהרכב הקבוצה בהפסד 1–2 להפועל באר שבע. ב-8 בפברואר כבש את שער הבכורה שלו במדי בית"ר ירושלים, בניצחון 2–0 על הפועל רעננה. עד תום העונה כבש שלושה שערים ב-16 משחקי ליגה. ב-7 במאי 2016 הוארך חוזהו בקבוצה בשנתיים נוספות. בעונת 2016/2017 כבש 14 שערי ליגה, ארבעה שערים בגביע המדינה ושער אחד במוקדמות הליגה האירופית, והיה מועמד לתואר כדורגלן העונה מטעם ארגון השחקנים. לאחר עזיבתו של דן איינבינדר מונה שכטר לקפטן הקבוצה. בעונת 2017/2018 כבש תשעה שערי ליגה והגיע עם הקבוצה לגמר גביע המדינה, ובסופה עזב את המועדון.

### מכבי תל אביב

ב-24 במאי 2018 חתם לשנתיים במכבי תל אביב. ב-29 ביולי 2018 ערך את הופעת הבכורה שלו במועדון, כשפתח בהרכב במשחק גביע הטוטו נגד בית"ר ירושלים. במחזור הפתיחה של עונת 2018/2019 כבש את שער הבכורה שלו במדי מכבי תל אביב, בניצחון 2–0 על מכבי חיפה. בסך הכל כבש בעונה זו שמונה שערי ליגה, הוסיף שבעה בישולים ובסופה זכה עם הקבוצה באליפות.

בעונת 2019/2020, כבש שער במשחק האליפות נגד הפועל תל אביב וזכה באליפות שנייה ברציפות כשחקן מכבי תל אביב.

ב-27 ביולי 2020 הוארך חוזהו בעונה נוספת. בעונתו השלישית שותף במרבית המשחקים כשחקן מחליף וכבש ארבעה שערים. בסיום העונה זכה עם הקבוצה בגביע המדינה. שכטר, שכבש צמד בניצחון 0–2 על מכבי חיפה בחצי הגמר, פתח בהרכב במשחק הגמר בו ניצחה מכבי 1–2 את הפועל תל אביב. בסיום העונה עזב את הקבוצה.

### הפועל באר שבע

ב-20 ביוני 2021 חתם לעונה עם אופציה לעונה נוספת בהפועל באר שבע. ב-15 ביולי ערך את הופעת הבכורה שלו במדי הפועל באר שבע בניצחון 1–2 על מ.ס אשדוד באצטדיון הי"א במסגרת גביע הטוטו. ב-26 באוגוסט כבש השער הבכורה שלו בהפועל באר שבע בהפסד 3–1 לאנורתוסיס פמגוסטה בגומלין של שלב הפלייאוף של הקונפרנס ליג, והודח עם הקבוצה מהמפעל. ב-29 באוגוסט במסגרת הליגה כבש שער בכורה בהופעת הבכורה שלו, בניצחון 0–2 על בית"ר ירושלים באצטדיון טדי. ב-22 בספטמבר הפסיד עם הפועל באר שבע בגמר גביע הטוטו למכבי חיפה לאחר דו-קרב בעיטת עונשין. ב-24 במאי 2022 זכה עם הפועל באר שבע בגביע המדינה לאחר ניצחון על מכבי חיפה בדו-קרב בעיטת עונשין. הוא סיים את העונה עם הפועל באר שבע במקום השני, כסגנית האלופה. ב-31 במאי סיכם לעונה נוספת בהפועל באר שבע. בסיום עונת 2022/2023 עזב את הקבוצה.

### הפועל פתח תקווה

ב-19 ביוני 2023 חתם לעונה אחת בהפועל פתח תקווה, העולה הטרייה לליגת העל. בתחילת העונה הודיעה לבעלי הקבוצה כי זו ככל הנראה תהיה עונת הפרישה שלו, ושהמטרה המרכזית שלו היא להשאיר את הקבוצה בליגת העל. במשחק רבע גמר גביע המדינה, בו הפסידה הפועל פתח תקווה 0-1 להפועל באר שבע, נפצע שכטר בברכו, פציעה שכלל הכנראה עשויה להוביל לסיום העונה עבורו, וכך למעשה לסיום הקריירה כשחקן פעיל.

נבחרות ישראל
------------

שכטר במדי נבחרת ישראל, 2012
לאחר ששיחק בנבחרות הנוער, זומן שכטר לראשונה לנבחרת הצעירה בטרם מלאו לו 19 שנים. ב-24 בינואר 2006 ערך את הופעת הבכורה שלו במדי הנבחרת הצעירה, במשחק ידידות מול הנבחרת הצעירה של קפריסין, בו כבש גם את שער הבכורה שלו. בסך הכול רשם 16 הופעות במדי הנבחרת הצעירה, בהן כבש חמישה שערים.

ב-1 באפריל 2009 ערך את הופעת הבכורה שלו בנבחרת ישראל, במשחק מול נבחרת יוון במסגרת מוקדמות מונדיאל 2010. את השער הראשון שלו בנבחרת כבש ב-9 באוקטובר 2010, במשחק מול נבחרת קרואטיה במסגרת מוקדמות יורו 2012. ב-7 במרץ 2017 שב לסגל נבחרת ישראל לקראת משחק ידידות נגד נבחרת אלבניה. במשחקי מוקדמות מונדיאל 2014 שותף בשישה משחקים וכבש שער אחד, ובמשחקי מוקדמות יורו 2016 שותף בשני משחקים.

חיים אישיים
-----------

שכטר נולד ביישוב רמת ישי שבצפון. אחיו הצעיר ענר שכטר גם הוא כדורגלן.
דודו של שכטר, אורי, כותב טור שבועי בעלון "גילוי דעת".

בשנת 2012 התחתן עם בת זוגו ליז, ולהם ארבעה ילדים. מתגוררים בשכונת קריית הלאום שבראשון לציון. שכטר הוא בעל גם דרכון רומני.

במרץ 2020 עורר שכטר הד תקשורתי בישראל, כשפרסם באינסטגרם הודעה פוליטית, שבה הוא מגנה את ממשלת ישראל שעלולה לשבת ביחד עם הרשימה המשותפת של המפלגות הערביות, ותיאר זאת כאסון לישראל. הוא תייג את חבריו (היהודים) לקבוצת מכבי תל אביב כשרובם המשיכו והעלו את אותה התמונה בחשבון שלהם. לאחר מכן, נתקבלו תגובות קשות משחקני כדורגל ערביים, כגון טאלב טוואטחה, מרואן כבהא ולואי טאהא. מאוחר יותר, ההתאחדות לכדורגל גינתה רשמית את הפוסט, בשל התנגדותה להבעת דעות של ספורטאים מקצועיים בנושאים פוליטיים.

שכטר סיפר שהוא מתחזק בדת, מניח תפילין, והולך לשיעורי תורה פעמיים בשבוע.

תארים
-----

הפועל תל אביב
* אליפות: 2009/2010
* גביע המדינה: 2009/2010, 2010/2011

סוונסי סיטי
* גביע הליגה: 2012/2013

מכבי תל אביב
* אליפות: 2018/2019, 2019/2020
* גביע המדינה: 2020/2021
* גביע הטוטו: 2018/2019, 2020/2021
* אלוף האלופים: 2019, 2020

**הפועל באר שבע**

* גביע המדינה: 2021/2022
* אלוף האלופים: 2022

קישורים חיצוניים
----------------

ויקישיתוף מדיה וקבצים בנושא **איתי שכטר** בוויקישיתוף

* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר Fussballdaten.de (בגרמנית)
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu

הערות שוליים
------------

1. 1 2  I. Shechter, *Soccerway*
2. ↑  חנן לייבוביץ’, מכבי נתניה: הילד (איתי שכטר) שהגיע מעמק יזרעאל חולם על אירופה, באתר "כאן נעים", 6 בינואר 2007
3. ↑  דודו בזק, נצרת עילית: קשיים בהעברת איתי שכטר, באתר nrg‏, 19 ביוני 2005
4. ↑  מכבי נתניה ניצחה בחוץ 1:3 את נצרת-עילית, באתר nrg‏, 31 באוקטובר 2005
5. ↑  תומר גנור, רותם גרוסמן, איתי שכטר חתם במכבי נתניה, באתר ynet, 4 ביוני 2006
6. ↑  מכבי נתניה השפילה את האלופה - 3:1 לנתניה, באתר גלובס, 26 באוגוסט 2006
7. ↑  לי בוץ, סופית: איתי שכטר חתם בהפועל ת"א, באתר ynet, 23 ביולי 2009
8. ↑  הליגה האירופית: הפועל ת"א ניצחה 1:3 את גטבורג, באתר וואלה!‏, 30 ביולי 2009
9. ↑  עמית גולדשטיין, ענבל מנור‏, שכטר ודה סילבה שוחררו, באתר וואלה!‏, 31 ביולי 2009
10. 1 2  לי בוץ, איתי שכטר: "נולדתי למשחקים כאלה", באתר ynet, 28 באוקטובר 2009
11. ↑  הפועל תל אביב הביסה 1:7 את הפועל פתח תקוה, באתר וואלה!‏, 21 בנובמבר 2009
12. ↑  בלי מאבק: 0:3 להפועל ת"א על בני סכנין, שיא שערים לדמארי, באתר ערוץ הספורט, 12 באפריל 2014
13. ↑  97 שחקנים קבעו: ורמוט הוא שחקן העונה, באתר nrg‏, 15 במאי 2010
14. ↑  לי בוץ, בן בכור: 1:3 להפועל ת"א על אקטובה, סהר כבש, באתר ynet, 3 באוגוסט 2010
15. ↑  רועי גלדסטון, ‏מתחזקים: 2:3 להפועל בחוץ על רד בול זלצבורג, באתר ONE‏, 18 באוגוסט 2010
16. ↑  שי ארצי, האיש מאחורי הכיפה של שכטר: "חימם את לבי", באתר ynet, 19 באוגוסט 2010
17. ↑  אופירה אסייג, ‏הפועל ת"א הזמינה 20 אלף כיפות שיחולקו בגומלין, באתר ONE‏, 19 באוגוסט 2010
18. ↑  רון עמיקם, שכטר: מה שלא הורג - מחשל, באתר nrg‏, 19 בינואר 2011
19. ↑  עמית גולדשטיין‏, סופית: איתי שכטר גמר את העונה, באתר וואלה!‏, 13 באפריל 2011
20. ↑  שרון בורנשטיין, ‏הסאגה הסתיימה: איתי שכטר נמכר לקייזרסלאוטרן עבור 2.5 מיליון אירו, באתר גלובס, 7 ביולי 2011
21. ↑  הסתיימה הסאגה: שכטר חתם בקייזרסלאוטרן, באתר ynet, 11 ביולי 2011
22. ↑  אופיר סער‏, זוג משמיים: מה מאפיין את ורמוט ושכטר, באתר וואלה!‏, 25 באוגוסט 2010
23. ↑  שער בכורה לאיתי שכטר בקייזרסלאוטרן, באתר nrg‏, 14 באוגוסט 2011
24. ↑  גרמניה: שער ניצחון לאיתי שכטר מול פרייבורג, באתר וואלה!‏, 22 באוקטובר 2011
25. ↑  גביע גרמני: שער לשכטר, לאוטרן הודחה, באתר nrg‏, 21 בדצמבר 2011
26. ↑  דוד בן-שימול, רשמית: איתי שכטר עובר לסוונסי, באתר ynet, 15 באוגוסט 2012
27. ↑  שער בכורה לשכטר בסוונסי ב-2:3 מול וויגאן, באתר ONE‏, 7 במאי 2013
28. ↑  סוונסי זכתה בגביע הליגה, באתר וואלה!‏, 24 בפברואר 2013
29. ↑  זאב גולדשמיט, איתי שכטר חתם ל-5 שנים בהפועל ת"א, באתר ynet, 13 ביוני 2013
30. ↑  יניב טוכמן, איתי שכטר: "מה שקרה באירופה כאב לי בנשמה", באתר nrg‏, 18 ביוני 2013
31. ↑  שירי אלג'ם, תומר לוי, ‏תקופת בחירות, באתר ערוץ הספורט, 23 בפברואר 2015
32. ↑  מוק' הליגה האירופית: 1:4 להפועל ת"א על ברואה בחוץ, באתר וואלה!‏, 18 ביולי 2013
33. ↑  עמית גולדשטיין‏, איתי שכטר חתם בנאנט: "זה מעבר טוב לכל הצדדים", באתר וואלה!‏, 31 בינואר 2014
34. ↑  צרפת: פ.ס.ז' עלתה לגמר גביע הליגה, בכורה טובה לשכטר, באתר וואלה!‏, 4 בפברואר 2014
35. ↑  בכורה לשכטר בליגה, צפו בהפסד נאנט לליון, באתר ערוץ הספורט, 9 בפברואר 2014
36. ↑  נדב צנציפר, נאנט מימשה את האופציה על איתי שכטר, באתר ynet, 16 במאי 2014
37. ↑  רם ולסטל, ‏צפו בשער הבכורה של שכטר: חיכיתי לזה הרבה זמן, באתר ONE‏, 20 בספטמבר 2014
38. ↑  תומר לוי, ‏העסקה סגורה: שכטר סיכם בחיפה, ויחתום ל-3 שנים וחצי, באתר ערוץ הספורט, 1 בפברואר 2015
39. ↑  דורון בן דור, ‏שכטר חתם רשמית: ברגע שרצו אותי, לא התלבטתי, באתר ONE‏, 3 בפברואר 2015
40. ↑  ליגת העל: הפועל עכו ומכבי חיפה נפרדו ב-0:0 חלש, באתר וואלה!‏, 7 בפברואר 2015
41. ↑  ליגת העל: מכבי חיפה הביסה 0:5 את מ.ס. אשדוד, באתר וואלה!‏, 14 בפברואר 2015
42. ↑  מכבי חיפה: איתי שכטר הורחק מ-4 משחקים, באתר ynet, 9 בדצמבר 2015
43. ↑  זאב גולדשמיט, שכטר: "מאושר, חיכיתי לזה הרבה זמן", באתר ynet, 8 בפברואר 2016
44. ↑  יניב טוכמן‏, רשמית: איתי שכטר חתם לשתי עונות במכבי תל אביב, באתר וואלה!‏, 24 במאי 2018
45. ↑  רז אמיר, ‏מכבי ת"א גברה 0:1 על בית"ר ועלתה לחצי הגמר, באתר ONE‏, 29 ביולי 2018
46. ↑  רז אמיר, ‏שכטר חגג: רצתי לאיביץ' כאילו רצתי לאמא שלי, באתר ONE‏, 27 ביוני 2020
47. ↑  יניב טוכמן‏, טל בן חיים חתם במכבי תל אביב: "מגיע רעב מתמיד", באתר וואלה!‏, 27 ביולי 2020
48. ↑  איתי שכטר נפרד ממכבי תל אביב: "לא אשקר, יש צביטה בלב". יונתן כהן "נכנס לדיכאון", באתר וואלה!‏, 20 ביוני 2021
49. ↑  יניב טוכמן‏, הפועל באר שבע: איתי שכטר חתם לשנתיים, באתר וואלה!‏, 20 ביוני 2021
50. ↑  מערכת וואלה! ספורט‏, גביע הטוטו: הפועל באר שבע עלתה לחצי הגמר עם 1:2 מול מ.ס. אשדוד, באתר וואלה!‏, 15 ביולי 2021
51. ↑  מערכת וואלה! ספורט‏, הפועל באר שבע הפסידה 3:1 לאנורתוזיס והודחה מהקונפרנס ליג, באתר וואלה!‏, 26 באוגוסט 2021
52. ↑  מערכת וואלה! ספורט‏, הפועל באר שבע פתחה את העונה עם 0:2 בחוץ על בית"ר ירושלים, באתר וואלה!‏, 29 באוגוסט 2021
53. ↑  מערכת וואלה! ספורט‏, מכבי חיפה זכתה בגביע הטוטו אחרי 6:7 בפנדלים מול הפועל באר שבע, באתר וואלה!‏, 22 בספטמבר 2021
54. ↑  מערכת וואלה! ספורט‏, גלזר עצר שלושה פנדלים, הפועל באר שבע זכתה בגביע המדינה, באתר וואלה!‏, 24 במאי 2022
55. ↑  מערכת וואלה! ספורט‏, איתי שכטר סיכם לעונה נוספת בהפועל באר שבע, באתר וואלה!‏, 31 במאי 2021
56. ↑  מוטי פשכצקי, ‏רשמי: איתי שכטר חתם בהפועל פתח תקווה, באתר ערוץ הספורט, 19 ביוני 2023
57. ↑  לירן ביטון, איתי שכטר גמר את העונה בעקבות פציעה - צפוי להודיע על פרישה, באתר ynet, 8 באפריל 2024
58. ↑  הנבחרת הצעירה ניצחה את קפריסין, באתר וואלה!‏, 24 בינואר 2006
59. ↑  מוקדמות המונדיאל: יוון - ישראל 1–2, באתר הארץ, 1 באפריל 2009
60. ↑  מוק' היורו: ישראל הפסידה 2:1 לקרואטיה, באתר nrg‏, 9 באוקטובר 2010
61. ↑  Itay Shechter, worldfootball.net (באנגלית)
62. ↑  Itay Shechter :: Itay Menachem Shechter :: Hapoel Beer Sheva, www.playmakerstats.com (באנגלית)
63. 1 2  אור בוקר, איתי שכטר פרסם פוסט נגד הקמת ממשלה עם המשותפת. כדורגלנים ערבים הגיבו, באתר הארץ, 16 במרץ 2020
64. ↑  שכטר עורר סערה: ממשלה עם המשותפת - אסון, באתר ONE‏, 16 במרץ 2020